

**Kia debutuje v Európe s vozidlami PBV** **a na veľtrhu IAA Hannover oznamuje zásadné novinky**

* **Koncepčné vozidlá KIA PBV majú európsku premiéru, v stánku značky Kia sú vystavené modely PV5 a PV7**
* **Na vozidlá PBV sa vzťahuje záruka 7 rokov/150 000 km a nabijú sa z 10 na 80 % za 30 minút**
* **Kia oznámila spoluprácu so spoločnosťami Geotab a 42dot, ktorá má podporiť rozvoj budúcnosti správy vozových parkov**
* **Kia bude spolu s partnerom Petit Forester Group vyrábať chladiarenské vozidlá**

Spoločnosť Kia predstavila v európskej premiére na medzinárodnom veľtrhu dopravy a logistiky IAA v Hannoveri novú koncepciu značky PBV (angl. Platform Beyond Vehicle, platforma mimo vozidla). Kia s vozidlami PBV narúša konvencie trhu ľahkých úžitkových vozidiel (LCV) a prináša pozoruhodný rad účelových elektrických vozidiel (EV). Spolu s kľúčovými partnerstvami pre správu vozových parkov, prestavby vozidiel a ďalšie oblasti prichádzajú vozidlá Kia PBV, ktoré pomáhajú ľuďom podnikať ako nikdy predtým a vzťahuje sa na ne záruka 7 rokov/150 000 km.

Vozidlá Kia PBV sú v plnej miere zamerané na zákazníka a ideálne pre firmy ako aj súkromných zákazníkov. Vyznačujú sa jedinečnou kombináciou účelových elektrických vozidiel a pokročilých softvérových riešení, aktualizácií prostredníctvom bezdrôtového prenosu (OTA) ako aj najlepšími rozmermi a nosnosťou vo svojej triede. V stánku značky Kia bol vystavený koncepčný model PV5, koncepčný mikrobus PV5, koncept s vysokou strechou PV5 a koncept PV7. Uvedenie sériovej verzie je plánované na leto 2025.

*„Aby sme narušili konvencie trhu s ľahkými úžitkovými vozidlami, je potrebný komplexný prístup, ktorý nám pomôže v maximálnej miere využiť výhody špecializovanej platformy pre širokú škálu zákazníkov,“* uviedol prezident spoločnosti Kia v Európe Marc Hedrich*. „Hoci tento prístup nie je prvým v prípade elektrických osobných automobilov, je rozhodne prvým, ktorý vidíme v segmente LCV. Je to zlomový okamih a naše vozidlá PBV sú pripravené ponúknuť lepšiu dostupnosť, vyšší objem a nižšie prevádzkové náklady, čím úplne zmenia logistiku a mobilitu.“*

Vozidlá Kia PBV sú súčasťou stratégie značky s názvom „Plán S“, ktorá zahŕňa rozšírenie ponuky elektrických vozidiel. Koncepcia PBV vychádza zo štyroch pilierov – Jazda, Nabíjanie, Pripojenie a Práca, pričom kľúčové novinky pre každý pilier značka oznamuje na veľtrhu IAA v Hannoveri, ktorý sa koná v dňoch 16. až 22. septembra 2024.

**Jazda: maximálny zážitok**

Kia vyvinula inovatívnu platformu BEV špeciálne pre batériovo-elektrické vozidlá (BEV), ktorú možno prispôsobiť rôznym dĺžkam rázvoru kolies, aby sa ľahko prispôsobila širokej škále veľkostí vozidiel a typov karosérií. Vďaka pôsobivému ovládaniu, výkonu a zrýchleniu si vozidlá PBV v rozsahu od rozmerovo malých cez stredné až po veľké fantasticky počínajú na otvorenej ceste ako aj v mestskom prostredí. Vyznačujú sa najlepšími jazdnými vlastnosťami a manévrovateľnosťou vo svojej triede, pričom ich polomer otáčania uľahčuje parkovanie v stiesnených priestoroch a pohyb v centrách miest.

Na veľtrhu IAA v Hannoveri spoločnosť Kia oznámila, že na každé vozidlo PBV sa bude vzťahovať záruka 7 rokov/150 000 km. Vďaka tomuto krytiu sa zákazníci môžu s pokojom spoľahnúť, že zvládnu všetky každodenné úlohy a bežnú jazdu. Okrem toho si môžu vychutnať jedinečný používateľský zážitok vďaka viacúčelovému kokpitu, rozhraniu medzi človekom a strojom na báze umelej inteligencie a množstvu úložných priestorov. Kokpit je vysoko prispôsobiteľný a keď vozidlo stojí, možno ho ľahko pretvoriť na pojazdné pracovisko.

**Nabíjanie: maximálna efektívnosť**

Vozidlá Kia PBV budú využívať sieť Kia Charge, ktorá zabezpečuje prístup k viac ako 790-tisíc nabíjacím miestam v 28 európskych krajinách. Využiť možno aj sieť IONITY, ktorá má viac ako 4 100 nabíjacích miest v 24 európskych krajinách. Vďaka ultrarýchlemu nabíjaniu sa vozidlo PBV nabije z 10 na 80 percent kapacity za menej ako 30 minút, čo umožňuje zákazníkom nabiť ho počas obedňajšej prestávky alebo návštevy zákazníka. Okrem toho budú vozidlá Kia PBV ponúkať nabíjanie striedavým prúdom s výkonom 22 kW v záujme lepšej optimalizácie a nižších nákladov a rýchle nabíjanie jednosmerným prúdom s výkonom až 150 kW.

Zjednodušený proces nabíjania podporuje technológia Kia Plug & Charge – jednokrokový proces, v rámci ktorého sa nabíjanie spustí hneď po pripojení nabíjacieho kábla, a plánovač trasy elektrických vozidiel Kia, ktorý nájde najbližšiu dostupnú nabíjaciu stanicu a navedie vozidlo priamo k nej. Vozové parky môžu využívať aj výhody riešení nabíjania v depe, a nabíjať tak flotilu vozidiel PBV v súkromnej centrále alebo depe prevádzkovateľa.

Vozidlá Kia PBV budú tiež disponovať funkcionalitou VSL, čo z nich spraví mobilné energetické jednotky schopné napájať zariadenia, náradie, chladiace jednotky, núdzové zariadenia a ďalšie. Zákazníci tiež budú mať možnosť vymieňať si elektrickú energiu so sieťou prostredníctvom ekosystému V2G (pre komunikáciu elektromobilu s inteligentnou energetickou sieťou), čo pomôže optimalizovať celkové prevádzkové náklady a prispieť k udržateľnému využívaniu elektrickej energie.

**Pripojenie: maximálne pohodlie**

Vozidlá Kia PBV budú najflexibilnejšími a technologicky najvyspelejšími ľahkými úžitkovými vozidlami na trhu. Na veľtrhu dopravy a logistiky IAA v Hannoveri spoločnosť Kia oznámila, že spojila sily so spoločnosťami Geotab a 42dot, aby spoločne rozvíjali budúcnosť správy vozových parkov. Táto strategická spolupráca prinesie integráciu celej škály dátových riešení s vylepšenými technológiami vo vozidle, inovatívnymi systémami, optimalizáciou trasy a odmenami za bezpečnú jazdu. Spoločnosť Geotab je svetovým lídrom na poli riešení v oblasti pripojenej dopravy a správy majetku, zatiaľ čo 42dot je skupina pre softvérovú mobilitu vo vlastníctve koncernu Hyundai Motor Group.

*„Nadviazali sme spoluprácu so spoločnosťami Geotab a 42dot, pretože nás spája rovnaký záväzok poskytovať najlepšie riešenia pre správu vozových parkov v našej triede,“* uviedol Sangdae Kim, vedúci obchodnej divízie PBV v spoločnosti Kia Corporation. „*Spoločne sme sa zamerali na to, aby sme prevádzkovateľom vozidlových parkov poskytli pokročilé technológie a bohatý prehľad údajov potrebných na optimalizáciu prevádzky a zvýšenie bezpečnosti vodičov.“*

Vozidlá Kia PBV ako plne pripojené vozidlá sa môžu pochváliť celým radom palubných systémov a funkcií, ktoré v maximálnej miere zvyšujú pohodlie. Patrí k nim napríklad úplne nová špecializovaná riadiaca jednotka s operačným systémom Android, hlasový asistent na báze umelej inteligencie, prediktívna údržba, inteligentné navádzanie a na mieru prispôsobený systém správy vozového parku. Digitálny kľúč 2.0 poskytuje vzdialený a zdieľaný prístup k vozidlu, zatiaľ čo aktualizácie prostredníctvom bezdrôtového prenosu (OTA) zabezpečujú, že vo vozidle budú vždy najnovšie funkcie a technológie.

V širšom meradle je možné naživo prenášané údaje generované počas prevádzky vozidla PBV využívať na analýzu jazdných návykov, diaľkovú identifikáciu problémov, prístup k príkazom vozidla a správu vozového parku efektívnejšie než doteraz. Prístup na trh s aplikáciami pre systém Android umožňuje zákazníkom pridávať si do vozidla aplikácie, o ktoré majú záujem. Okrem toho systém Kia Connect prinesie niektoré z premyslených zákazníckych riešení pre vozidlá PBV, ktoré sú optimalizované na zlepšenie používateľskej skúsenosti pre ich konkrétne obchodné potreby.

**Práca: maximálna produktivita**

PBV sú mimoriadne prispôsobivé vozidlá, ktoré sú v ponuke v rôznych variantoch a s rôznymi rozmermi, prestavbami a usporiadaním sedadiel. Vyznačujú sa najlepším objemom nákladového priestoru a výškou nakladacej hrany vo svojej triede, čo prispieva k maximálnemu zvýšeniu produktivity a minimalizácii prestojov.

Spoločnosť Kia už spolupracuje s mnohými partnermi, vrátane celoeurópskych odborníkov na prestavby, s cieľom vyvíjať individualizované vozidlá PBV pre špecifické potreby, ako sú napríklad regály, preprava chladeného tovaru, voľný čas či bezbariérová mobilita.

Na veľtrhu IAA v Hannoveri značka oznámila nové partnerstvo so spoločnosťou Petit Forestier Group, popredným svetovým výrobcom chladiarenských vozidiel. Toto technické partnerstvo znamená významný krok vpred pri vytváraní udržateľnejšej mobility chladiarenského reťazca. Kia spolupracuje už aj so značkami ako Uber a uzavrela prvé dohody so spoločnosťami Coupang a CJ Logistics pre oblasť doručovania, ako aj so spoločnosťami Kakao Mobility a Dubai Taxi Corporation pre oblasť služieb na privolávanie jazdy.

Vozidlá PBV sa vyznačujú špičkovým objemom nákladného priestoru a najlepšiu nakladacou výškou vo svojej triede, vďaka čomu môžu zákazníci nakladať viac tovaru, maximalizovať produktivitu a šetriť čas. Pre zákazníkov z oblasti B2B bude k dispozícii špecializovaná sieť predajcov, ktorá bude ponúkať správne dimenzované dielne, skúsených predajcov, predĺžené otváracie hodiny a odborný personál vyškolený špeciálne pre potreby B2B – to všetko pomôže optimalizovať využívanie a prevádzkyschopnosť vozidiel. Spoločnosť Kia bude tiež ponúkať financovanie B2B na zabezpečenie mimoriadne konkurencieschopných celkových prevádzkových nákladov.

*„Zameriavame sa na potreby zákazníkov, aby sme vedeli poskytnúť riešenie pre každý prípad použitia, zabezpečili kontinuitu obchodnej činnosti a optimalizovali prevádzkyschopnosť vozidla,“* uviedol Pierre-Martin Bos, riaditeľ divízie PBV v spoločnosti Kia Europe. *„Vidíme, že naše vozidlá PBV sa stávajú súčasťou každodenného života, pretože prinášame novú definíciu pojmov priestor a mobilita. Udržateľný spôsob pohybu a osobné prispôsobovanie našich priestorov mobility bude prirodzeným spôsobom života.“*

V rámci úsilia priviesť vozidlá PBV na cesty začala Kia minulý rok s výstavbou špecializovaného závodu v Južnej Kórei, ktorý je súčasťou investície vo výške viac ako tri miliardy eur. Špičkový výrobný systém umožňuje flexibilnú výrobu s väčšou mierou prispôsobenia rôznych typov výrobkov. Počiatočná výrobná kapacita vozidiel PBV na úrovni 150-tisíc kusov ročne sa postupne zvýši a v celosvetovom meradle dosiahne 300-tisíc kusov.

– Koniec –